CELEX: 32022D0155
Language: lv
Date: 2022-01-31 00:00:00
Title: Komisijas Īstenošanas lēmums (ES) 2022/155 (2022. gada 31. janvāris), ar ko pagarina pasākumu, ar kuru Apvienotās Karalistes Veselības un drošības pārvalde saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu atļauj piedāvāt tirgū un lietot biocīdu “Clinisept+ Skin Disinfectant” (izziņots ar dokumenta numuru C(2022) 457) (Autentisks ir tikai teksts angļu valodā)

4.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 25/20
               
            
         KOMISIJAS ĪSTENOŠANAS LĒMUMS (ES) 2022/155
         (2022. gada 31. janvāris),
         ar ko pagarina pasākumu, ar kuru Apvienotās Karalistes Veselības un drošības pārvalde saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu atļauj piedāvāt tirgū un lietot biocīdu “Clinisept+ Skin Disinfectant”
         
            
               (izziņots ar dokumenta numuru C(2022) 457)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu saistībā ar 5. panta 4. punktu Protokolā par Īriju/Ziemeļīriju, kas pievienots Līgumam par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas,
         tā kā:
         
                     (1)
                  
                  
                     2021. gada 5. maijā Apvienotās Karalistes Veselības un drošības pārvalde (“Apvienotās Karalistes kompetentā iestāde”), rīkojoties Ziemeļīrijas Veselības un drošības pārvaldes vārdā, saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu līdz 2021. gada 1. novembrim atļaut Ziemeļīrijā piedāvāt tirgū un lietot biocīdu “Clinisept + Skin Disinfectant” (“pasākums”). Apvienotās Karalistes kompetentā iestāde atbilstoši minētās regulas 55. panta 1. punkta otrajai daļai Komisiju un dalībvalstu kompetentās iestādes informēja par šo pasākumu un to pamatoja.
                  
               
                     (2)
                  
                  
                     Saskaņā ar Apvienotās Karalistes kompetentās iestādes sniegto informāciju pasākums bija nepieciešams, lai aizsargātu sabiedrības veselību. 2020. gada 11. martā Pasaules Veselības organizācija (PVO) paziņoja, ka no tā brīža koronavīrusa izraisītās slimības (Covid-19) uzliesmojumu var raksturot kā pandēmiju. Apvienotās Karalistes valdība paziņoja, ka risks Apvienotajai Karalistei ir augsts, un 2020. gada 23. martā stājās spēkā ierobežojumi. Par profilakses līdzekli pret Covid-19 izplatīšanos un par alternatīvu roku mazgāšanai ar ziepēm un ūdeni PVO iesaka izmantot roku dezinfekcijas līdzekļus uz spirta bāzes.
                  
               
                     (3)
                  
                  
                     “Clinisept + Skin Disinfectant” saturētā aktīvā viela ir nātrija hipohlorīta izdalīts aktīvais hlors. Nātrija hipohlorīta izdalīts aktīvais hlors ir apstiprināts lietošanai 1. produkta veida biocīdos (“Cilvēka higiēnai paredzētie”), kas definēti Regulas (ES) Nr. 528/2012 V pielikumā.
                  
               
                     (4)
                  
                  
                     Kopš uzliesmojis Covid-19, Apvienotajā Karalistē pieprasījums pēc roku dezinfekcijas līdzekļiem ir ārkārtīgi liels, un tādēļ ir radies nepieredzēti liels šādu līdzekļu deficīts. Pirms minētā pasākuma Apvienotajā Karalistē saskaņā ar Regulu (ES) Nr. 528/2012 bija atļauti pavisam nedaudzi roku dezinfekcijas līdzekļi. Covid-19 Apvienotajā Karalistē nopietni apdraud sabiedrības veselību, tāpēc ir izšķirīgi svarīgi, lai būtu arī vēl citi roku dezinfekcijas līdzekļi, kas kavētu šīs slimības izplatīšanos.
                  
               
                     (5)
                  
                  
                     2021. gada 29. oktobrī Komisija no Apvienotās Karalistes kompetentās iestādes, kas rīkojās Ziemeļīrijas Veselības un drošības pārvaldes vārdā, saņēma pamatotu pieprasījumu, kurā saskaņā ar Regulas (ES) Nr. 528/2012 55. panta 1. punkta trešo daļu lūgts attiecībā uz Ziemeļīriju atļaut pasākumu Apvienotajā Karalistē pagarināt. Pieprasījums tika pamatots ar bažām, ka Covid-19 sabiedrības veselību varētu apdraudēt arī pēc 2021. gada 1. novembra, un ar to, ka Covid-19 radīto apdraudējumu ierobežošanas labad izšķirīgi svarīgi ir tirgū papildus atļaut arī citus roku dezinfekcijas līdzekļus.
                  
               
                     (6)
                  
                  
                     Saskaņā ar Apvienotās Karalistes kompetentās iestādes sniegto informāciju pieprasījums pēc roku dezinfekcijas līdzekļiem joprojām ir augsts, tāpēc pasākumu Apvienotajā Karalistē attiecībā uz Ziemeļīriju ir nepieciešams pagarināt.
                  
               
                     (7)
                  
                  
                     Uzņēmumi, kam pēc tam, kad PVO izziņoja pandēmiju, saskaņā ar Regulas (ES) Nr. 528/2012 55. panta 1. punkta pirmo daļu attiecībā uz roku dezinfekcijas līdzekļiem tika piešķirtas atkāpes, tiek aicināti biocīdu atļaujas iespējami drīz pieprasīt parastajā kārtībā. Tomēr Apvienotās Karalistes kompetentā iestāde līdz šim nav saņēmusi nevienu jaunu parastajā kārtībā iesniegtu pieteikumu uz biocīda atļauju.
                  
               
                     (8)
                  
                  
                     Covid-19 joprojām apdraud sabiedrības veselību un šādu apdraudējumu Apvienotajā Karalistē attiecībā uz Ziemeļīriju nevar pienācīgi ierobežot, ja tirgū nav atļauti vēl papildus roku dezinfekcijas līdzekļi, tāpēc ir lietderīgi Apvienotās Karalistes kompetentajai iestādei atļaut pasākumu Apvienotajā Karalistē attiecībā uz Ziemeļīriju pagarināt.
                  
               
                     (9)
                  
                  
                     Ņemot vērā, ka pasākuma termiņš ir 2021. gada 1. novembris, šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Apvienotās Karalistes Veselības un drošības pārvalde, rīkojoties Ziemeļīrijas Veselības un drošības pārvaldes vārdā, pasākumu, ar ko Apvienotajā Karalistē attiecībā uz Ziemeļīriju atļauj piedāvāt tirgū un lietot biocīdu “Clinisept + Skin Disinfectant”, drīkst pagarināt līdz 2023. gada 6. maijam.
         
         
            2. pants
            Šis lēmums ir adresēts Apvienotās Karalistes Veselības un drošības pārvaldei, kura rīkojas Ziemeļīrijas Veselības un drošības pārvaldes vārdā.
            To piemēro no 2021. gada 2. novembra.
         
         
            Briselē, 2022. gada 31. janvārī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.